En mann tok fra gutten bandykølla og slo ham i hodet, før han løp fra stedet.

En ni år gammel gutt ble tirsdag kveld slått i hodet med en bandykølle i steingata i Horten.

Det var en mann på ca 30 år som tok fra gutten kølla, før han slo niåringen i hodet, så han fikk en kul.

– Gutten var på vei hjem fra bandytrening da han ble slått, sier operasjonsleder Tormod Kristiansen ved Vestfold politidistrikt til TV 2. Politiet fikk melding om ugjerningen kl 18. Det var et vitne til stede.

Politiet ser etter en høy mann med grå lue og sort jakke.

Det skal ikke ha vært noen foranledning til hendelsen. Mannen løp fra stedet og er ikke pågrepet.